กรมชลประทาน ระบายน้ำท้ายเขื่อนเจ้าพระยา เน้นให้สอดคล้องกับน้ำที่สะสมอยู่ในพื้นที่จังหวัดนครสวรรค์ ทยอยระบายเพิ่มเป็นขั้นบันได ไม่เกิน 900 ลบ.ม./วินาที
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ กล่าวถึงการระบายน้ำท้ายเขื่อนเจ้าพระยา สูงสุดในอัตราไม่เกิน 900 ลบ.ม./วินาที ซึ่งขณะนี้ระบายอยู่ที่ 800 ลบ.ม./วินาที คาดการณ์ว่าในช่วงเย็นวันนี้ (6 กันยายน 2562) น้ำจะเอ่อเข้าท่วมพื้นที่ลุ่มต่ำนอกคันกั้นน้ำแม่น้ำน้อย จะส่งผลให้พื้นที่บริเวณ ต.บ้านกระทุ่ม ต.หัวเวียง อ.เสนา และต.ท่าดินแดง อ.ผักไห่ จ.พระนครศรีอยุธยา จะมีระดับน้ำสูงขึ้นประมาณ 50 ซม. ถึง 1 เมตร         ทั้งนี้ ปริมาณน้ำดังกล่าวจะยังไม่ส่งผลกระทบต่อพื้นที่ริมแม่น้ำเจ้าพระยา สำหรับการระบายน้ำในพื้นที่ท้ายเขื่อนเจ้าพระยาเป็นการระบายน้ำในลักษณะเช่นเดียวกันกับฤดูน้ำหลากของปีก่อนๆ ซึ่งในปีนี้ได้ดำเนินการมากว่า 1 สัปดาห์แล้ว ด้วยการเพิ่มอัตราการระบายน้ำท้ายเขื่อนเจ้าพระยาเป็นแบบขั้นบันได และจะระบายน้ำลงด้านท้ายเขื่อนเจ้าพระยา ไม่เกิน 900 ลบ.ม./วินาที เนื่องจากพื้นที่ทางตอนบนของ จ.นครสวรรค์ บริเวณพื้นที่ลุ่มน้ำยม จ.สุโขทัย มีปริมาณน้ำมาก จากฝนที่ตกหนักในเขต จ.แพร่ อุตรดิตถ์ สุโขทัย ซึ่งปริมาณน้ำส่วนหนึ่งจะถูกผันไปเก็บในทุ่งบางระกำ และบางส่วนจะระบายลงแม่น้ำน่าน ส่วนที่เหลือจะไหลลงมาที่นครสวรรค์ ซึ่งได้มีการระบายน้ำจากลุ่มน้ำยมเข้าบึงบอระเพ็ดด้วยแล้ว ทำให้ช่วยหน่วงน้ำได้ในระดับหนึ่ง โดยเมื่อปริมาณน้ำดังกล่าวไหลเคลื่อนมาถึงบริเวณเหนือเขื่อนเจ้าพระยา จ.ชัยนาท จะใช้ระบบชลประทานแบ่งรับน้ำส่วนหนึ่งเข้าพื้นที่ทั้งฝั่งซ้ายและฝั่งขวา ไม่ว่าจะเป็นคลองชัยนาท-ป่าสัก คลองมะขามเฒ่า-อู่ทอง หรือแม่น้ำน้อย รวมกันประมาณ 550 ลบ.ม./วินาที        ด้านนายสุรชาติ มาลาศรี ผู้อำนวยการสำนักงานชลประทานที่ 12 ชัยนาท  ระบุสาเหตุที่ต้องเร่งระบายน้ำออกทางท้ายเขื่อนเจ้าพระยา เนื่องมาจากเป็นช่วงน้ำทะเลไม่หนุน จะทำให้การระบายน้ำออกอ่าวไทยทำได้เร็ว ขณะที่การระบายน้ำท้ายเขื่อนเจ้าพระยา จะมีเวลาในการเดินทางของน้ำอย่างน้อย 1-2 วัน กว่าระดับน้ำในแม่น้ำเจ้าพระยาจะเปลี่ยนแปลง